
Afázia a társadalmi megítélés tekintetében

Napjainkban az afázia egyre jelentősebb kutatási területet képez, mivel évente körülbelül tízezer embert diagnosztizálnak a betegséggel Magyarországon, sőt ha a mortalitást és a regenerálódást is figyelembe vesszük, akkor akár harmincezer főről is beszélhetünk (Fekete, 2015). 
Az afázia ismeretének, valamint a társadalom általi viszonyulásnak vizsgálata viszonylag kevés szakirodalomban jelenik meg, kiváltképpen magyarul, így az elsődleges cél pályamunkám során a magyar társadalom tudásszintjének megismerése volt.
Kutatásomban a mintavételi szám 101 fő volt, a kutatás eszközéül, a minél nagyobb társadalmi átfedés miatt, a Google Űrlap kérdőíves formátum szolgált. A kérdőív 30 kérdést tartalmazott, melyek közül hat a demográfiai adatokra, tizenegy a tudásszintre, öt a médiahasználatra, hat pedig az empatikus hozzáállásra irányult.
Az eredmények szerint a vizsgált társadalom (n=101) tudásszintje 60%-os teljesítményt mutat, a kérdőívben megválaszolt kérdések alapján. A végzettségi szint, illetve az afázia ismerete között korreláció található, mivel a magasabb végzettségű kitöltők magasabb pontszámot értek el a kérdőívben. Azonban nemcsak a végzettség és a tudásszint között látható kapcsolat, de az afáziás személyekhez fűződő empatikus hozzáállás, valamint a médiaplatformok száma és a tudásszint között is korreláció található. 
Összességében tehát a kapott eredmények a külföldi kutatásokhoz mérten (McCann és mtsai, 2012) joviális eredményt reprezentáltak a tudásszintről, amely a végzettséggel, az empatikus hozzáállással és a médiaplatformok mennyiségével is korrelációt mutatott. A prevenció, az ismertető anyagok hatása kiemelt szereppel bír az empatikus hozzáállás meglétében, fejlődésében, amely az afáziás emberek reintegrálódásának fő segítő magatartásformája lehet.

